HOOFARTIKEL: Rondblaai bring hoop | Netwerk24
HOOFARTIKEL: Rondblaai bring hoop
Soms is rondblaai op die sosiale media 'n verligting.
'n Mens kan wysneusig klink en sê die sosiale media bied verligting omdat dit eiewaarde 'n hupstootjie kan gee: "Ek spel darem beter", of "My sinne is beter geskryf", of "Ek sou nooit so 'n dom vraag vra of opmerking gegee het nie".
Maar die verligting lê daarin dat mense hulself nog met alledaagshede besig hou: "Wie verkoop Tupperware?" of "Waar kry ek 'n nuwe sak vir my Superwoema-stofsuier?" of "Ek verkoop fudge. Message my as jy wil hê", of "Ek soek iemand wat 'n onderstebo-visgraatvlegsel kan maak".
In 'n wêreld voos van nuus oor Covid-19, geweld (nog aanrandings, selfs kinders in 'n plaasaanval geskiet), moorde (nog 'n naakte lyk van 'n vermoorde vrou gevind), die tuimelende ekonomie, Pinocchio-politici en die aarde wat onder die mensdom kwyn, is alledaagse nuus 'n vars briesie van hoop.
Dit gee hoop dat iemand nuwe plastiese houers wil koop, want dit skep die indruk van verbetering op 'n bestaande situasie.
Of 'n nuwe sak vir 'n stofsuier. Dit sinspeel daarop dat iemand genoeg hoop het om nog huis skoon te maak en nie in sak en as oor die werklikheid te bly nie.
Die bemarking van fudge op die sosiale media beteken ondernemingsgees en nie noodwendig desperaatheid nie.